SET ปิดลบ 9 จุดตามตปท. วิตกเทรดวอร์ประทุรอบใหม่ โบรกฯมองพรุ่งนี้ซึมต่อให้แนวรับ 1,705 จุด
SET ปิดลบ 9 จุดตามตปท. วิตกเทรดวอร์ประทุรอบใหม่ โบรกฯมองพรุ่งนี้ซึมต่อให้แนวรับ 1,705 จุด โดยดัชนีปิดตลาดวันนี้ ที่ระดับ 1,718.85 จุด ลบ 9.13 จุด หรือ 0.53% มูลค่าการซื้อขาย 6.3 หมื่นล้านบาท
SET ปิดลบ 9 จุดตามตปท. วิตกเทรดวอร์ประทุรอบใหม่ โบรกฯมองพรุ่งนี้ซึมต่อให้แนวรับ 1,705 จุด
17 ก.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,718.85 จุด ลบ 9.13 จุด หรือ 0.53% มูลค่าการซื้อขาย 6.3 หมื่นล้านบาท
10 หุ้นกดดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวลงตามตลาดหุ้นในภูมิภาคเอเชียที่ต่างติดลบกันทั่วหน้า จากความกังวลสงครามการค้าระหว่างสหรัฐฯ และจีน กลับมาอีกครั้ง จากที่ประธานาธิบดีสหรัฐ โดนัลด์ ทรัมป์ ขู่จะเรียกเก็บภาษีนำเข้าสินค้าจากจีนเพิ่ม ขณะที่ตลาดฯก็ได้ตอบรับเรื่องธนาคารกลางสหรัฐ (เฟด) จะปรับลดอัตราดอกเบี้ยไปพอควรแล้ว ซึ่งก็ต้องรอดูการประชุมเฟดในช่วงปลายเดือนก.ค.นี้
ทั้งนี้ ในช่วงสั้นคงจะต้องไปจับตาผลประกอบการของบริษัทจดทะเบียนงวดไตรมาส 2/62 ซึ่งดูแล้วผลประกอบการของบริษัทขนาดใหญ่ยังคาดเดาได้ยาก อย่างหุ้นในกลุ่มอาหาร และกลุ่มโรงไฟฟ้าผลประกอบการคาดว่าจะออกมาดี แต่ก็ได้สะท้อนไปที่ราคาหุ้นแล้ว
ส่วนผลประกอบการของกลุ่มปิโตรเคมีงวดไตรมาส 2/62 คาดว่าจะอ่อนแอ ซึ่งอาจจะไปกดดันตลาดฯได้ ดังนั้น ช่วงสั้นจึงได้เห็นการชะลอการลงทุนของหุ้นขนาดใหญ่ และหันไปเล่นเก็งกำไรหุ้นขนาดกลาง และเล็กแทน
นอกจากนี้ ตลาดฯได้ตอบรับปัจจัยบวกไปพอควรแล้ว และขณะนี้เงินดอลลาร์สหรัฐฯแข็งค่าขึ้น ลักษณะนี้ทำให้เงินทุนชะลอไหลเข้าตลาดฯ
ขณะที่แนวโน้มการลงทุนในวันพรุ่งนี้ (18 ก.ค.) คาดตลาดฯคงจะปรับฐานในลักษณะซึมตัวลง โดยให้แนวรับ 1,705-1,680 จุด ส่วนแนวต้าน 1,750 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,955.14 ล้านบาท ปิดที่ 48.00 บาท เพิ่มขึ้น 0.25 บาท
BEM มูลค่าการซื้อขาย 1,835.66 ล้านบาท ปิดที่ 10.30 บาท ราคาไม่เปลี่ยนแปลง
GPSC มูลค่าการซื้อขาย 1,801.91 ล้านบาท ปิดที่ 67.75 บาท ลดลง 3.25 บาท
CPALL มูลค่าการซื้อขาย 1,605.02 ล้านบาท ปิดที่ 87.25 บาท ลดลง 0.25 บาท
DTAC มูลค่าการซื้อขาย 1,566.65 ล้านบาท ปิดที่ 56.75 บาท เพิ่มขึ้น 0.75 บาท